CHRMED02: Kršćanstvo u srednjem vijeku II

(15+15 sati predavanja/seminara, 6 ECTS)

zimski semestar 2014./2015.

Nositelj/predavač: dr. sc. Trpimir Vedriš (C-115), tel. 6120-155

Savjetovanje: ponedjeljkom 9,30-11,00; srijedom 9,30-11,00 i/ili prema dogovoru

E-pošta: tvedris@gmail.com

**1. Opis predmeta**

Zamišljen kao nastavak predmeta *Kršćanstvo u srednjem vijeku I*, ovaj će kolegij kroz odabrane teme iz povijesti europskog kršćanstva obrađivati specifično kršćanske elemente srednjovjekovne kulture. Studenti će se upoznati s fenomenima karakterističnima za kršćanstvo u ranom i visokom srednjem vijeku, te njihovom ulogom u formiranju europskih društava i mentaliteta. Pristup problemima bit će donekle kronološki, no s težištem na obradi odabranih problema. Kroz razradu odabranih tema studenti će se upoznati s razvojem kršćanstva u razdoblju između otprilike 800. i 1300. Temeljna je svrha kolegija upoznavanje povijesnih okolnosti, razumijevanje povijesnih procesa, te usvajanja terminologije kao nužnih preduvjeta za razumijevanje uloge kršćanstva u oblikovanju srednjovjekovne civilizacije. Smještanje kršćanstva prije svega kao kulturnog (društvenog, religijskog i intelektualnog) fenomena u kontekst europskih srednjovjekovnih društava, te njegova uloga u stvaranju srednjovjekovne Europe obraditi će se kroz razradu osnovnih tema: geografija srednjovjekovnog kršćanstva, pokrštavanje sjeverne i srednje Europe; oblikovanje latinskog kršćanstva i njegovi odnosi s bizantskim kršćanstvom, oblikovanje kršćanskog svjetonazora i njegova historiografija, biskupski ustroj i uloga papinstva na Zapadu, odnos Crkve i svjetovnih vlasti, redovništvo, liturgija i organizacija vremena, srednjovjekovna pobožnost, hagiografija i pučka religioznost, raznolikosti srednjovjekovnog kršćanstva (hereze, unutarnje podjele i odnos prema „drugima“).

**Razvijanje općih i specifičnih kompetencija (znanja i vještina)**

Predmet će kroz obradu pojedinih tema studentima približiti bitne karakteristike srednjovjekovnog kršćanstva prvenstveno kroz upoznavanje njegovog svjetonazora, institucija, načina života i praksi. Osobit naglasak ponovo će biti stavljen na razumijevanje i usvajanje terminologije kao preduvjeta razumijevanja misaonog svijeta srednjovjekovlja. Slijed izlaganja na predavanjima pratiti će rad u seminaru kroz čitanje odabrane literature i ključnih izvora (npr. redovnička pravila, odluke koncila, hagiografija i sl.)

**Oblici provođenja nastave, način polaganja ispita i provjere znanja**

Nastava će se odvijati u obliku predavanja i seminara. Na početku semestra provesti će se kratko anketiranje o interesu i usmjerenju studenata, te utvrditi stanje poznavanja osnovnih tema (npr. terminologije). Izlaganja će se prilagoditi razini znanja i potrebama studenata. Uz poticanje usmene komunikacije naglasak će biti stavljen na čitanje odabranih primjera iz recentne literature, te kritičku evaluaciju pročitanoga. Pratiti će se pojedinačni doprinos studenata u nastavi (sudjelovanje u raspravi, izlaganje, pismeni rad) koji će se uzeti u obzir pri donošenju konačne ocjene.Završna ocjena donositi će se na temelju pojedinačnoga sudjelovanja u nastavi (nazočnost/aktivnost na seminaru 20%; usmeno izlaganje 10%; izrada bibliografije i pismenog rada 30%[[1]](#footnote-1)) te na temelju ocjene iz testa znanja (dva pismena tijekom semestra 40%) – uz mogućnost usmenog ispita koji će se provesti po završetku nastave.

**Studentske obveze:** Nazočnost na predavanjima (dopuštena su 2-3 izostanka tijekom semestra), čitanje zadane literature (1-2 naslova tjedno), aktivno sudjelovanje u seminarskom dijelu nastave (rasprava, predstavljanje zadane teme u obliku usmenog izlaganja), ispunjavanje pisanih zadataka (2 pola-semestralna kolokvija ili tjednih eseja i završnog seminarskog rada) te, prema potrebi, polaganje završnog ispita. Ispunjenje obveza podrazumijeva temeljno poznavanje obrađenih predmetnih sadržaja, sposobnost kritičkog tumačenja obvezatne literature, te poznavanje odabranih naslova iz izborne literature. Predviđena je obilata dodatna literatura kao pomoć zainteresiranim studentima u temeljitijem upoznavanju odabrane problematike.

\*\*\* U slučaju neispunjavanja neke od navedenih obveza polazniku neće biti dopušteno polaganje završnog ispita ni zaključivanje ocjene. Teški slučajevi plagiranja kod pismenih zadataka kaznit će se isključivanjem polaznika iz nastave.

**2. Tjedni raspored – zimski semestar 2014/2015.**

(Predavač zadržava pravo izmjene glavnih tema, kao i bilo kojeg dijela kolegija utvrđenog ovim dokumentom).

**14.10. Predstavljanje kolegija i dogovor**

**21.10. Doba vjere? Sadržaj, pristup i geografija „kršćanske Europe“ u srednjem vijeku**

Što je „srednjovjekovno kršćanstvo“?, historiografija, pristupi i problemi

**28.10. Obnova kršćanskog Carstva na zapadu**

Rim i Carigrad, aspekti karolinške renesanse i razvoj bizantskog kršćanstva, uloga Crkve i kršćanstva u oblikovanju ranosrednjovjekovnih država (rimska aristokracija, biskupi, kontinuitet), Karolinška renesansa i njena ideologija

**4.11. Pokrštavanje sjeverne i srednje Europe**

Germansko kršćanstvo, Britanska misija, Pokrštavanje Srednjoistočne Europe, Što je pokrštavanje, a što obraćenje? Kristijanizacija i oblikovanje srednjovjekovnih država (Moravska, Bugarska, Hrvatska)

**11.11. Rane redovničke obnove**

Heterogenost ranosrednjovjekovnog redovništva, Benedikt Anijanski i karolinška reforma, Cluny, Citeaux, Chatreuse, temelji svjetonazora i oblici redovničkog života, rasprostranjenost redovničkih zajednica

**18.11. Srednjovjekovna liturgija: raznolikosti, oblici i značenje**

Podrijetlo liturgijskih tradicija u kasnoj antici, oblici liturgije u srednjem vijeku, liturgijske knjige, liturgija i oblikovanje svakodnevnog života

**25.11. Pape, biskupi i vladari**

Razvoj monarhijskog ustroja Crkve, crkvena geografija, pitanje rimskog primata i odnos Crkve prema svjetovnim vlastima, tzv. „Grgurovska reforma“ i njene posljedice

**2.12. Gradsko kršćanstvo: „renesansa 12. st.“ i njene posljedice**

Nastanak sveučilišta, pojava prosjačkih redova, razvoj teologije i novi oblici pobožnosti, utjecaj pismenosti na nastanak hereza

**9.12. Srednjovjekovni svjetonazor i smisao povijesti**

Razvoj kršćanske historiografije, teologija povijesti i shvaćanje vremena, oblici pisanja povijesti, značajke srednjovjekovne historiografije

**16.12. Srednjovjekovna svakodnevica: pučko kršćanstvo i životni svjetonazor**

Oblici pobožnosti, pučka religioznost, kult svetaca

**23.12. Hagiografija i svetaštvo**

Temeljni oblici srednjovjekovne hagiografije, živući sveci i mistici, razvoj procesa kanonizacije svetaca

**\*\*\*** *Božićni/novogodišnji blagdani*

**13.1. Odnos prema drugima: istočni kršćani, židovi i muslimani**

Udaljavanje istoka i zapada, židovi: predrasude i oblikovanje „progonećeg društva“, križarski ratovi i odnos prema muslimanima

**20.1. Unutarnji neprijatelji: heretici i raspadanje crkvenog jedinstva**

Srednjovjekovne hereze i odgovor Crkve na njihovu pojavu, strah od zavjera, inkvizicija i unutar-europski križarski ratovi, Crna smrt i njezine posljedice

**27.1. Završna diskusija**

**3. Obvezatna literatura**

***Ispitna literatura***

Franzen, August. *Pregled povijesti Crkve.* Prev. Josip Rittig. Priručnici sv. 1. Zagreb: KS, 1993., 94-206.

Kovačić, Slavko. *Kršćanstvo i Crkva u staromu i srednjemu vijeku.* Split: Verbum, 2004..

Jedin, Hubert, ur. *Velika povijest Crkve* III/I*: Od crkvenog ranog srednjeg vijeka do grgurovske reforme.* Prev. J. Rittig i L. Držić. Zagreb: Kršćanska sadašnjost, 1971., 22001.

Jedin, Hubert, ur. *Velika povijest Crkve III/II: Srednjovjekovna crkva*. Zagreb: Kršćanska sadašnjost, 1993.

# \* *Tjedna čitanja* i izborna literatura bit će priređeni u obliku Čitanke, odnosno tjednih zadataka.

1. Seminarski rad mora zadovoljavati temeljne zahtjeve pisanog rada diplomske razine studija (MA). Isključeno je, dakle, gomilanje povijesnih podataka bez problematiziranja, raščlambe i tumačenja. Rad treba pokazivati da je student literaturu kritički „probavio”. Podrazumijeva se korištenje barem nekoliko izvora. Seminarski rad može biti rana verzija odlomka ili poglavlja diplomskog (magistarskog) rada. Dužina rada trebala bi biti (ni više ni manje) između 8 i 18 kartica teksta (tijelo teksta: TNR, 12pt, prored 1,5, bilješke: TNR 10pt, prored 1). Popis literature mora sadržavati najmanje 12 naslova od čega barem 2-3 izvora. [↑](#footnote-ref-1)